**Приложение А**

**ОСНОВНИ ДЕФИНИЦИИ**

|  |  |
| --- | --- |
| **ТЕРМИН** | **ЛЕГАЛНА ДЕФИНИЦИЯ** |
| **Авансово плащане** | Плащане по смисъла на чл. 63 на Регламент (ЕС) № 1305/2013 г. |
| **Административен договор** | Изрично волеизявление на изпълнителният директор на ДФЗ-РА за предоставяне на безвъзмездна финансова помощ със средства по ПРСР 2014 – 2020 г., по силата на което и със съгласието на бенефициента се създават за бенефициента права и задължения по изпълнението на одобрения проект. Административния договор се оформя в писмено споразумение между изпълнителния директор на ДФЗ-РА и бенефициента, заместващо издаването на административен акт. |
| **Биоенергия** | Енергия, включително под формата на течни или газообразни горива, която е получена от преработката на биомаса. |
| **Биомаса** | Всяка органична материя с растителен произход, която може да бъде рециклирана, включително специализирани култури и горски продукти, селскостопанска храна и фураж, отпадъци и остатъци от селскостопански реколти, отпадъци и остатъци от дървесина, водни растения, животински и торов отпадък, органични, битови отпадъци и други отпадъчни материали. |
| **Дейност** | Проект, договор, споразумение или друг механизъм, избран съгласно заложените в ПРСР 2014 – 2020 г. критерии, който се отнася до и се осъществява от един или повече бенефициенти, предвид постигането на поставените цели в ПРСР. |
| **Доминиращо влияние** | Върху юридическо лице е влиянието на друго лице, което:  а) притежава мажоритарния дял от капитала на юридическото лице, или  б) притежава блокираща квота в капитала на юридическото лице, или  в) може да назначава повече от половината от членовете на управителните или контролните органи на юридическото лице. |
| **Енергийна ефективност в рамките на земеделското стопанство** | Съотношението между изходното количество произведена стока или продукция и вложеното количество енергия, като инвестициите по проекта трябва да допринасят за енергийно спестяване в рамките на цялото земеделско стопанство спрямо годишното потребление на енергия за годината, предхождаща годината на подаване на проектното предложение. |
| **Земеделска дейност** | Производството на земеделски продукти, включително прибиране на реколтата, добив на мляко, отглеждане и развъждане на селскостопански животни за земеделски цели и/или поддържане на земята в добро земеделско и екологично състояние. |
| **Земеделски култури** | Растения от даден ботанически вид и род, които се отглеждат от човека, за да задоволяват определени негови потребности. |
| **Земеделска техника** | Техника, която се използва за обработка на почвата и прибиране на реколтата, като: трактори, самоходна техника – колесни трактори, верижни трактори, специализирани самоходни машини (силажокомбайни, зърнокомбайни и др.) и друг вид самоходни машини и сменяема прикачна техника. |
| **Изкуствено създадени условия** | Всяко установено условие по смисъла на чл. 60 от Регламент (ЕС) № 1306/2013. |
| **Икономическа жизнеспособност** | Генерирането на доходи от дейността, гарантиращи устойчивост на земеделското стопанство за периода на бизнесплана. |
| **Икономически размер на стопанство** | Размерът на земеделското стопанство, изразен в стандартен производствен обем. |
| **Иновации** | Иновативен продукт произвеждан от стопанството/предприятието, въвеждане на нов производствен процес (машини, съоръжения и оборудване) или нова практика, въвеждане на нова организационна форма, включително маркетинг, подкрепени с удостоверение за ползван патент и/или удостоверение за полезен модел, регистрирана в рамките на две години преди датата на подаване на проектното предложение. За иновации не се считат малки промени или подобрения, увеличаване на количеството произвеждана продукция чрез прибавяне на производствени или логистични системи, много близки до вече съществуващи такива, изваждане от употреба на определен процес, само подмяна на дълготрайни материални активи (ДМА) или надграждането им, промени, произтичащи изцяло от промени в цените на производствените фактори, сезонни или други циклични промени, търговия с нови или значително подобрени продукти, както и промени в организацията на работното място или външните отношения, които се основават на организационни методи, които вече се използват в стопанството. |
| **Инженерен проект** | Документ, съдържащ анализ и подробна информация и технически данни за планираните за изпълнение с проекта системи за напояване в земеделското стопанство и определящ съответствието им с чл. 46 от Регламент № 1305/2013, включително потенциалните икономии и ефективните икономии на вода на напоителната система. |
| **Интегрирани проекти** | Проекти, изпълнявани от един кандидат и съчетаващи най-малко две дейности или операции, попадащи в обхвата на две различни мерки:  а) мярка 4 и мярка 6;  б) мярка 4 и мярка 8;  в) мярка 4 и мярка 9;  или подмерки от тези мерки от ПРСР 2014 – 2020 г., като проектите следва да допринасят и показват по-добри финансови резултати от дейността на кандидата в резултат на едновременното изпълнение на съответните дейности или операции. |
| **Колективни инвестиции** | Инвестиции, представени от признати групи или организации на производители. |
| **Междинно плащане** | Плащане за обособена част от одобрената и извършена инвестиция. |
| **Международно признат стандарт** | Стандарт, който е приет от международна организация по стандартизация или международна организация с дейност по стандартизация и е общодостъпен. |
| **Млади земеделски стопани** | Лица, които към момента на подаване на проектното предложение са на възраст между 18 и не повече от 40 навършени години (включително) и притежават съответни професионални умения и компетентности и се установяват за пръв път като ръководител на земеделско стопанство или вече са се установили през петте години преди подаване на проектното предложение. Когато кандидати за подпомагане са юридически лица, за да се считат за млади земеделски стопани, те следва да отговарят на изискванията по чл. 2 от Делегиран регламент № 807/2014 на Комисията от 11 март 2014 г. за допълнение на някои разпоредби на Регламент (ЕС) на Европейския парламент и на Съвета. Не са млади земеделски стопани кандидати – юридически лица, чийто мажоритарен дял от капитала е придобит от физическото лице на възраст между 18 и 40 ненавършени години след 1 януари 2014 г. Установяването като ръководител на земеделско стопанство е настъпването на първото от следните събития:  а) регистрация на кандидата (физическо или юридическо лице), на друго юридическо лице, чийто мажоритарен дял от капитала се притежава от кандидата, на мажоритарния собственик на дял от капитала на кандидата и/или на юридическо лице, чийто мажоритарен дял от капитала се притежава от мажоритарния собственик на дял от капитала на кандидата, за първи път като земеделски стопанин по ЗПЗП;  б) започване на отглеждане на животни в животновъден обект – собствен или нает от кандидата (физическо или юридическо лице), от друго юридическо лице, чийто мажоритарен дял от капитала се притежава от кандидата, от мажоритарния собственик на дял от капитала на кандидата и/или на юридическо лице, чийто мажоритарен дял от капитала се притежава от мажоритарния собственик на дял от капитала на кандидата;  в) стопанисване на земя с цел производство на земеделска или животинска продукция от страна на кандидата (физическо или юридическо лице), друго юридическо лице, чийто мажоритарен дял се притежава от кандидата, мажоритарния собственик на дял от капитала на кандидата и/или юридическо лице, чийто мажоритарен дял от капитала се притежава от мажоритарния собственик на дял от капитала на кандидата. |
| **Напоявани площи** | Площи, в които към 1 януари 2007 г. е действала система за напояване. |
| **Независими оферти** | Оферти, подадени от лица, които не се намират в следната свързаност помежду си или спрямо кандидата:  а) едното участва в управлението на дружеството на другото;  б) съдружници;  в) съвместно контролират пряко трето лице;  г) участват пряко в управлението или капитала на друго лице, поради което между тях могат да се уговарят условия, различни от обичайните;  д) едното лице притежава повече от половината от броя на гласовете в общото събрание на другото лице;  е) лицата, чиято дейност се контролира пряко или косвено от трето лице – физическо или юридическо;  ж) лицата, едното от които е търговски представител на другото. |
| **Непреодолима сила и извънредни обстоятелства** | Обстоятелства по смисъла на чл. 2, параграф 2 от Регламент (ЕС) № 1306/2013 г. |
| **Нередност** | Всяко нарушение на правото на ЕС или на националното право, свързано с прилагането на тази разпоредба, произтичащо от действие или бездействие на икономически оператор, участващ в прилагането на европейските структурни и инвестиционни фондове, което има или би имало за последица нанасянето на вреда на бюджета на Съюза чрез начисляване на неправомерен разход в бюджета на Съюза. |
| **Нетно увеличение на напояваната площ** | Инвестиция, свързана с изграждане на системи за напояване извън напоявани площи към 1 януари 2007 г. |
| **Обособена част от инвестицията** | Завършен етап на изпълнение на инвестицията, който е обособен и е доведен до самостоятелна степен на завършеност. |
| **Общият приход/доход за преходната календарна година** | 1. За физическо лице и едноличен търговец - всеки придобит през предходната календарна година (спрямо датата на кандидатстване) доход, който е облагаем по смисъла на чл. 12, ал. 1 и ал.2 от Закона за данъците върху доходите на физическите лица, в т.ч. доходи от стопанска дейност като едноличен търговец, както и доходи, подлежащи на облагане с патентен данък по реда на Закона за местните данъци и такси, както и доходи, получени от задължително осигуряване и пенсиите за осигурителен стаж и възраст през предходната календарна година;  2. за юридическо лице - общ приход са всички парични постъпления, получени от стопанския субект от редовни или случайни, постоянни или временни източници през предходната календарна година (спрямо датата на кандидатстване). |
| **Оперативни разходи** | Административните разходи и разходите, свързани с поддръжка и експлоатация на активите. |
| **Организации и/или групи на земеделски производители** | Организациите и/или групите, признати от министъра на земеделието, храните и горите. |
| **Отпадъчни продукти** | Всяка органична материя с растителен произход, включително отпадъци и остатъци от селскостопански реколти, която не се използва за фураж. |
| **Полезна топлоенергия** | Понятие по смисъла на Директива 2004/8/ЕО на Европейския парламент и на Съвета от 11 февруари 2004 г. относно насърчаване на комбинираното производство на енергия, основаващо се на търсенето на полезна топлоенергия във вътрешния енергиен пазар и за изменение на Директива 92/42/ЕИО (ОВ L 052, 21.02.2004 г. и Българско специално издание: глава 12, том 2). |
| **Подмярка** | Съвкупност от дейности, спомагащи за прилагане приоритетите на ПРСР 2014 – 2020 г. |
| **Подготовка на продукцията за продажба** | Включва една или комбинация от дейности, свързани с почистването, подготовката за съхранение, съхранението, сортирането, маркирането, опаковането и транспортирането на земеделски продукти. |
| **Предпроектно проучване** | Анализите по чл. 29, ал. 8, становища, резюмета и доклади за енергийна ефективност и доклади за екологична устойчивост на проекта. |
| **Преработка на селскостопански продукти** | Всяко обработване на селскостопански продукт, в резултат на което се получава продукт, който също е селскостопански продукт, с изключение на дейностите, извършвани в стопанството, необходими за приготвяне на животински или растителен продукт за първа продажба. |
| **Принос в натура** | Предоставяне на земя или недвижим имот, оборудване или суровини, проучване или професионална работа или неплатен доброволен труд, за които не са правени плащания, подкрепени от фактура или друг еквивалентен на фактура платежен документ. |
| **Приход/доход от земеделска дейност за преходната календарна година** | приход/доход, придобит от кандидата през предходната календарна година (спрямо датата на кандидатстване) от дейността му за производство на непреработени земеделски продукти и на преработени продукти в резултат на преработка на собствени земеделски продукти, в т.ч. получена финансова помощ по мерките от Програмата за развитие на селските райони 2007 - 2013 г. и Програмата за развитие на селските райони 2014 - 2020 г., схемите за директни плащания, националната програма за пчеларство, националната програма за подпомагане на лозаро-винарския сектор и други национални схеми за подпомагане, директно свързани със земеделските дейности на кандидата. |
| **Проверка на място** | Проверка по смисъла на Регламент (ЕС) № 809/2014. |
| **Проект** | Формуляр за кандидатстване заедно с всички изискуеми документи, както и съвкупността от материални и нематериални активи и свързаните с тях разходи, заявени от кандидата и допустими за финансиране по ПРСР 2014 – 2020 г. |
| **Професионални умения и компетентности** | Завършено средно или висше образование в областта на селското стопанство или ветеринарната медицина, или икономическо образование със земеделска насоченост, или удостоверение за завършен курс от 150 часа в областта на селското стопанство или за завършено обучение от 150 часа по част от професия или получена степен на професионална квалификация по професии и специалности от професионално направление с код 621 "Растениевъдство и животновъдство" или с код 3451203 "Земеделско стопанство", или професионално направление с код 640 "Ветеринарна медицина". Удостоверението за завършен курс от 150 часа в областта на селското стопанство трябва да бъде издадено от висше училище, акредитирано по Закона за висшето образование с актуални акредитации за обучение по минимум едно от професионалните направления "Растениевъдство", "Растителна защита", "Животновъдство" и "Ветеринарна медицина". Удостоверението за завършено обучение от 150 часа по част от професия или получена степен на професионална квалификация трябва да бъде издадено от някоя от институциите по чл. 18, т. 1, 2, 5 и 6 от Закона за професионалното образование и обучение, които следва да имат право да обучават по специалността, по която е издадено удостоверението, а за центровете за професионално обучение (ЦПО) се изисква и да бъдат вписани в Регистъра на лицензираните ЦПО към Националната агенция за професионално образование и обучение. |
| **Публична финансова помощ** | Всеки обществен дял във финансирането на дейности, източник на който е бюджетът на държавата, на регионалните или местните власти, на Европейската общност, както и всеки подобен разход. Всеки дял във финансирането на дейности, чийто произход е бюджетът на обществени юридически лица или сдружения на една или повече регионални или местни власти, ще се разглежда като обществен дял. |
| **Първично селскостопанско производство** | Производство на растителните и животинските продукти, изброени в Приложение № I по член 38 от Договора за функциониране на Европейския съюз, както и памук, без да се извършват никакви по-нататъшни операции, с които се променя естеството на тези продукти. |
| **Разходи за консултантски услуги, свързани с подготовка и управление на проекта** | Разходи, извършени преди подаване на проектното предложение и такива по време на изпълнение на проекта, които задължително включват и подготовка на заявки за плащане, включително отчитане и управление на проекта. |
| **Разходи за инвестиции за обикновена подмяна** | Разходи за замяна на активи, които не водят до подобряване на цялостната дейност на кандидата. |
| **Рефинансиране на лихви** | Възстановяване на извършените разходи за лихви по заеми. |
| **Стандартен производствен обем** | Стойността на продукцията, която отговаря на средната стойност за даден район за всеки един земеделски продукт, изчислена в евро. |
| **Стопанства в сектор „животновъдство“** | Стопанства при които над 50 % от икономическия размер на стопанството, измерен в СПО се формира от животни. |
| **Схеми за директно подпомагане** | Правилата за предоставяне на финансова помощ, уредени в Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ, L 347/608 от 20 декември 2013 г.). |
| **Съпоставими оферти** | Оферти, които отговарят на запитването за оферта на кандидата и съдържат:  а) еднотипни основни технически характеристики – в случаите, когато се кандидатства за разходи за закупуване на машини и земеделска техника;  б) общ капацитет на оборудването – в случаите, когато се кандидатства за разходи за закупуване на оборудване;  в) количествено-стойностни сметки – в случаите, когато се кандидатства за разходи за извършване на строително-монтажни работи. |
| **Трайни насаждения** | Площи, заети с овощни и лозови насаждения, бамбук, черница, камъш, ракита за плетене на кошници, медоносни дървесни видове за производството на мед, други бързо растящи храсти и дървесни видове, използвани за производството на биоенергия, ягодоплодни, разсадници за лозов посадъчен материал, овощни дръвчета, декоративни храсти и горски фиданки и други насаждения с вегетационен период повече от две години. |
| **Частичен отказ за финансиране** | Отказът да се финансират част от заявените разходи на кандидата, които са включени в проект, одобрен за подпомагане по ПРСР 2014 – 2020 г. |